**Naim Logić** je bosanskohercegovački alpinista i diplomirani inžinjer elektrotehnike.

Rođen je u Sarajevu 1953. godine gdje je diplomirao na Elektrotehničkom fakultetu. Poslije studija, zaposlio se na istom fakultetu. Tokom rata u Bosni i Hercegovini otišao je u Phoenix u Arizoni, SAD. Tamo je doktorirao na Arizona State University, gdje se i zaposlio. Trenutno radi u elektroprivredi Arizone.
Aktivan je u mnogim stručnim udruženjima. Za svoj predani rad dobitnik je mnogih nagrada i priznanja. Dr. Logić živi u Phoenixu sa suprugom Mirjanom i kćerkom Miom.

Damawand je istovremeno 1984. ispenjalo 18 planinara iz Bosne i Hercegovine, među njima i Naim Logić

Alpinizam
---------

U svoje slobodno vrijeme Naim se aktivno bavi planinarstvom i ima gotovo 40 godina alpinističkog i visokogorskog iskustva. Godine 1974. bio je polaznik sarajevske škole alpinizma, a 1976. je stekao zvanje registrovanog alpiniste. Dobitnik je zlatne značke planinarskog saveza BiH i specijalnog priznanja sportskog saveza BiH. Osnivač je Društva bosanskih planina u Sjevernoj Americi: NABMA – North American Bosnian Mountaineering Association. 

### Ekspedicije

Bio je učesnik nekoliko alpinističkih ekspedicija širom svijeta, 

#### Damawand i Ararat - 1984

Godine 1984. u periodu juli-avgust Planinarski savez Vojvodine organizovao je ekspediciju na Damawand (5610 m) u masivu Elburs na teritoriji Irana i na Ararat (5165 m) na teritoriji Turske. Kao članovi ekspedicije učestvovao je i veći broj planinara iz Bosne i Hercegovine, a njih 18 su ostvarili uspone na oba vrha, među njima i Naim Logić. Tokom ekspedicije ispenjao je i nekoliko alpinističkih smjerova u Alam Kuhu (4850 m) - Iran.

#### Ande - 1986

Godine 1986. u periodu 23. maj – 16. juli UPSD "Bukovik" Sarajevo organizovao je ekspediciju na Ande (Cordilleri Blanca) na teritoriji Perua. Kao član ekspedicije Naim Logić je ispenjao: Huascaran (6768 m) (drugi najviši vrh u Andima), Alpamayo (5947 m), Ranrapalca (6162 m) i Toccllalaraju (6034 m).

#### Pamir - 1991

Godine 1991. u periodu 15. juli – 24. august Planinarski savez Bosne i Hercegovine organizovao je ekspedicija na Tian Shan u planinskom masivu Pamir, na teritoriji Kirgistana. Zajedno sa još trojicom penjača (Edin Durmo, Muhamed Gafić i Dragan Zlatanović (Beograd)) Naim Logić ispenjao je vrh Han Tengri (7.010 m).

### Sedam vrhova

Naimova lista vrhova na sedam kontinenata:

* Aconcagua, Južna Amerika – 6962 m (27.12.2005.)
* Kilimanjaro, Afrika – 5896 m (2.8.2008.)
* Elbrus, Evropa – 5642 m (15.7. 2010.)
* Denali, Sjeverna Amerika – 6194 m (7.10.2011.)
* Mount Everest, Azija – 8850 m (19.5. 2012.)Prvi uspon na Everest je pokušao 2009, ali je nevrijeme onemogućilo uspon na vrh.
* Carstensz Pyramid (4.884 m), Indonesija, (20.11.2013.)
* Mt. Vinson, Antartika – 4897 m (7.1.2015.)

Svoje dugogodišnje planinarenje opisao je u knjigama „Od Peruna do Everesta" i „Svih 7 najviših vrhova kontinenata". Perun je planina kod Vareša gdje je Nogić počeo planinariti u svojoj šestoj godini. U drugoj knjizi naveo je par statističkih podataka koji govore o veličini ovog poduhvata. Za kompletiranje ovog projekta obavio je 57 letova avionom i tom prilikom u zraku boravio 273 sata, odnosno blizu 12 dana. Preletio je 193.706 km što je ekvivalentno oblijetanju zemlje blizu 5 puta (tačnije 4,83 puta), i zbog ovih razloga van kuće je boravio 174 noći pod šatorom (na ledu), a što je blizu pola godine.